23 સપ્ટેમ્બર સુધીમાં વડાપ્રધાને મનોમન નિર્ણય કરી લીધો હતો. સંરક્ષણ મંત્રાલયમાં ઉચ્ચકક્ષાની બેઠક પછી હવે આખરી ગો અહેડનો હુકમ મળે તેની જ રાહ હતી. જે હુકમ આખરે 28 સપ્ટેમ્બરે મળી ગયો હતો. ઓપરેશન એક્સ તરીકે જેને ઓળખાવાયું છે તે ઓપરેશન માટે નોર્ધન આર્મી કમાન્ડર હૂડાએ પોતાના બંને કમાન્ડિંગ ઓફિસરને આદેશ આપી દીધો. સત્તાવાર રીતે ઓપરેશનને આવું કોઈ નામ અપાયું નહોતું, પણ તે ઓપરેશન માટે સાંજ સુધીમાં સ્પેશિયલ ફોર્સના કમાન્ડો સરહદે પહોંચી ગયાં હતાં. રાત પડે એટલે પાકિસ્તાની સરહદે ઘૂસીને હુમલો કરવા તેઓ તલપાપડ હતાં. દિલ્હીમાં કન્ટ્રોલ રૂમમાં પળેપળની વિગતો પર પણ નજર રખાતી હતી. પણ હવે આગળની કાર્યવાહી બે કમાન્ડિંગ ઓફિસરો અને તેમની ટુકડીએ કરવાની હતી. સફળતાનો મદાર આ બહાદુર જવાનો પર હતો. ઉરીમાં પોતાના ઘરમાં આવીને ત્રાસવાદીઓએ હુમલો કર્યો ત્યારથી જ જવાનો સમસમીને બેઠાં હતાં. તેમને હવે દુશ્મનની હદમાં ઘૂસીને આક્રમણ કરવાનો મોકો મળ્યો હતો એટલે તેઓ કોઈ કસર છોડવા માગતા નહોતાં.